**Όμιλος Fourlis: Συνεχείς επενδύσεις στο χώρο των logistics. Τα πλάνα, οι επόμενες κινήσεις**

Έχοντας διανύσει μια πορεία ήδη 75 χρόνων, ο όμιλος Fourlis μέσω των brands «ΙΚΕΑ», «INTERSPORT» και «Holland & Barrett», είναι ηγετική δύναμη στον τομέα του λιανικού εμπορίου στη Νοτιοανατολική Ευρώπη, με παρουσία- εκτός από την Ελλάδα- σε Κύπρο, Βουλγαρία και Ρουμανία. Παράλληλα, έχει καθιερωθεί στο χώρο των logistics, με συνεχείς και σημαντικές επενδύσεις σε υποδομές και συστήματα αυτοματισμού, αναβαθμίζοντας και εκσυγχρονίζοντας τις υπηρεσίες που προσφέρει.

Ο όμιλος συνεχίζει να κοιτά στο μέλλον και να στοχεύει στην καινοτομία, με το πλάνο ανάπτυξής του να περιλαμβάνει τη γρήγορη και αποτελεσματική εξυπηρέτηση της omnichannel φιλοσοφίας (φυσικά καταστήματα και ηλεκτρονικό εμπόριο), την αυτοματοποίηση και βελτιστοποίηση διαδικασιών και κόστους, την περαιτέρω βελτίωση της παραγωγικότητας και την επέκταση των δραστηριοτήτων του.

**Ανταγωνιστικό πλεονέκτημα με όχημα σημαντικές επενδύσεις**

Από το Μάιο του 2008, οπότε ξεκίνησε η λειτουργία του Trade Logistics στο Σχηματάρι Βοιωτίας, ο όμιλος έχει τη δυνατότητα να καλύπτει απαιτητικές και διαφορετικές ανάγκες, τόσο στο δίκτυο φυσικών καταστημάτων όσο και των καταστημάτων ηλεκτρονικού εμπορίου, παρέχοντας σύγχρονες και καινοτόμες υπηρεσίες αποθήκευσης και διανομής και χρησιμοποιώντας σύγχρονα συστήματα αυτοματισμού. Είναι επίσης χαρακτηριστικό οι αυξημένες δραστηριότητες της θυγατρικής, οδήγησαν στην ανάγκη δημιουργίας και δεύτερης εγκατάστασης, η οποία εγκαινιάστηκε το 2022.

Είχε προηγηθεί την προηγούμενη χρονιά μια μεγάλη επένδυση, ύψους 18 εκατ. ευρώ, στο Logistic Center στα Οινόφυτα και συμπληρωματικές υποδομές logistics που αναπτύσσονται για την ΙΚΕΑ στο Σχηματάρι. Η επένδυση είχε αποτελέσει τη μεγαλύτερη σε αυτοματισμό στη χώρα μας, με σύγχρονη τεχνολογία ρομποτικής που υποστηρίζεται από τεχνητή νοημοσύνη. Στόχος ήταν η πολύ γρήγορη και καλύτερη τροφοδοσία των καταστημάτων και η ακόμη πιο γρήγορη ανταπόκριση στις ηλεκτρονικές παραγγελίες, που έδωσαν στον όμιλο συγκριτικό ανταγωνιστικό πλεονέκτημα απέναντι στον εγχώριο και τον διεθνή ανταγωνισμό και τον καθιέρωσαν στην αγορά των logistics.

Ήταν μια στρατηγική επένδυση που ισχυροποίησε τη θέση του ομίλου, τον έκανε ταχύτερο και ακόμη πιο αποτελεσματικό στην εκτέλεση των παραγγελιών, την ώρα που οι απαιτήσεις των καταναλωτών διαρκώς αυξάνονται.

Σήμερα η εταιρεία εξυπηρετεί μέσα από τις δύο εγκαταστάσεις :

1. Υπηρεσίες αποθήκευσης και διανομής για τα καταστήματα ΙΚΕΑ (για Ελλάδα, Κύπρο και Βουλγαρία), INTERSPORT (για Ελλάδα, Κύπρο, Ρουμανία, Βουλγαρία) και Holland & Barrett.

2. Αποστολή παραγγελιών ηλεκτρονικού εμπορίου απευθείας στους πελάτες για το e-shop της IKEA στην Ελλάδα, το e-shop της INTERSPORT σε όλες τις χώρες δραστηριοποίησης του ομίλου και το e-shop της Holland & Barrett στην Ελλάδα.

**Εξειδικευμένες υπηρεσίες, ευελιξία και προσαρμοστικότητα**

Με τις επενδύσεις που έχουν υλοποιηθεί ο όμιλος είναι σε θέση να καλύπτει διαφορετικές ανάγκες των πελατών του, ενώ έχει το ανταγωνιστικό πλεονέκτημα να χαρακτηρίζεται από ευελιξία και προσαρμοστικότητα.

Η Trade Logistics, με το εξειδικευμένο και έμπειρο ανθρώπινο δυναμικό της, τη χρήση της τεχνολογίας, καθώς και την εφαρμογή πρωτοποριακών μεθόδων στον τομέα Logistics, στοχεύει στην περαιτέρω ανάπτυξη των δραστηριοτήτων της μέσα από 3rd party συνεργασίες, παρέχοντας της εξειδικευμένες υπηρεσίες της και σε εταιρείες εκτός του ομίλου Fourlis.

Εξάλλου, η Trade Logistics πρόκειται να είναι υπεύθυνη για τη λειτουργική διαχείριση του 46ου Διεθνούς Κέντρου Διανομής (DC) της InterIKEA στον Ασπρόπυργο Αττικής, στο πλαίσιο της συμφωνίας συνεργασίας του ομίλου Fourlis με τη διεθνή εταιρεία για τη δημιουργία ενός υπερσύγχρονου διεθνούς κέντρου διανομής προϊόντων, εμβαδού 50.000 τετραγωνικών μέτρων.

Η νέα μονάδα θα εφοδιάζεται μεταξύ άλλων και μέσω του λιμανιού του Πειραιά και θα εξυπηρετεί τις αγορές της ανατολικής Μεσογείου, καλύπτοντας σε πρώτη φάση τις ανάγκες των καταστημάτων IKEA στην Ελλάδα, τη Βουλγαρία, την Ιορδανία, στο Ισραήλ και στην Κύπρο. Στόχος όμως είναι μελλοντικά να υποστηρίζει κι άλλες χώρες, όπως η Αίγυπτος. Πρόκειται για ένα μεγάλο αναπτυξιακό στόχο που θα ισχυροποιήσει ακόμη περισσότερο την ηγετική θέση του ομίλου και θα ανοίξει το δρόμο για νέα συνεργασίες.

Σημειώνεται πως το νέο DC αναμένεται να ξεκινήσει τη λειτουργία του στο τέλος του 2025.

**Η βιωσιμότητα στον πυρήνα της στρατηγικής του ομίλου Fourlis**

Οι επενδύσεις συνεχίζονται. Μόλις τον Ιούλιο εγκαταστάθηκε στην οροφή του Trade Logistics νέο φωτοβολταϊκό σύστημα, το οποίο καλύπτει το μεγαλύτερο κομμάτι των ενεργειακών αναγκών του κτιρίου. Σημειώνεται ότι το σύστημα αυτοματισμού μπορεί ταυτόχρονα να διαχειρίζεται παραγγελίες από το ηλεκτρονικό κατάστημα και παραγγελίες φυσικών καταστημάτων ενώ υπάρχουν και δικλείδες ασφαλείας για την αποφυγή λαθών. Παράλληλα, οι ενέργειες αυτές αποδεικνύουν τη δέσμευση του ομίλου στις αρχές της βιωσιμότητας, της εξοικονόμησης και της προστασίας του περιβάλλοντος. Έχει άλλωστε ενσωματώσει τη βιωσιμότητα στον πυρήνα της στρατηγικής του, υιοθετώντας πρακτικές υπεύθυνης διαχείρισης πόρων και μείωσης των εκπομπών αερίων του θερμοκηπίου.